ໂດຍ: ນາງ ອານຸລັກ ຈິດຕິລາດ
ວັນທີ 14 ຕຸລາ 2022 ທີ່ສະໂມສອນຄະນະຈັດຕັ້ງສູນກາງພັກ ໄດ້ຈັດກອງປະຊຸມພົບປະຊຸກຍູ້ວຽກງານກຳມະບານ ລະຫວ່າງ ສູນກາງສະຫະພັນກຳມະບານລາວ ກັບ ສະຫະພັນກຳມະບານ ຄະນະຈັດຕັ້ງສູນກາງພັກ ໂດຍການເປັນປະທານຂອງ ສະຫາຍ ພອນສານ ວິໄລເມັ້ງ ຄະນະພັກ, ຮອງປະທານຄະນະບໍລິຫານງານສູນກາງສະຫະພັນກຳມະບານລາວ, ເຂົ້າຮ່ວມກອງປະຊຸມມີສະຫາຍ ຄຳປ່ຽນ ແກ້ວສໍລະສິງ ຄະນະພັກ, ຜູ້ຊ່ວຍຊີ້ນໍາສະຫະພັນກໍາມະບານ ຄະນະຈັດຕັ້ງສູນກາງພັກ, ມີຮອງປະທານ, ກໍາມະການຄະນະບໍລິຫານງານ ແລະ ບັນດາສະຫາຍຄະນະໜ່ວຍກໍາມະບານ ຮາກຖານ ຄະນະຈັດຕັ້ງສູນກາງພັກເຂົ້າຮ່ວມຢ່າງພ້ອມພຽງ.
ການພົບປະຄັ້ງນີ້ ມີຈຸດປະສົງ ເພື່ອຊຸກຍູ້, ຕິດຕາມ, ກວດກາການເຄື່ອນໄຫວວຽກງານ ຂອງສະຫະພັນກໍາມະບານ ຄະນະຈັດຕັ້ງສູນກາງພັກ ເຊິ່ງໃນກອງປະຊຸມ ສະຫາຍ ຄຸນເພັງ ໄຊສະຫວາດ ປະທານສະຫະພັນກໍາມະບານ ຄະນະຈັດຕັ້ງສຸນກາງພັກ ໄດ້ລາຍງານການຈັດຕັ້ງປະຕິບັດວຽກງານກໍາມະບານ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2022 ເຊິ່ງໄດ້ຍົກໃຫ້ເຫັນຜົນງານທີ່ຕັ້ງໜ້າ, ດ້ານອ່ອນ-ຂໍ້ຄົງຄ້າງ ແລະ ບົດຮຽນທີ່ຖອດຖອນໄດ້ ພ້ອມທັງກໍານົດທິດທາງແຜນການໃນຕໍ່ໜ້າ. ຈາກນັ້ນ ກອງປະຊຸມໄດ້ມີການປະກອບຄໍາ ຄິດເຫັນ ແລກປ່ຽນ-ປຶກສາຫາລືກັນລະຫວ່າງສູນກາງສະຫະພັນກໍາມະບານລາວ ແລະ ສະຫະພັນກໍາມະບານ ຄຈສພ ທັງຕອບແກ້ຂໍ້ຂ້ອງໃຈ, ຖອດຖອນບົດຮຽນ ແລະ ປະສົບການການປະຕິບັດວຽກງານໃນໄລຍະຜ່ານມາ ພ້ອມນີ້ຍັງໄດ້ ແນະນໍາລະອຽດກ່ຽວກັບວຽກງານກໍາມະບານໃຫ້ມີຄວາມຈະແຈ້ງຂຶ້ນຕື່ມ.
ໃນຕອນທ້າຍ ສະຫາຍ ພອນສານ ວິໄລເມັ້ງ ໄດ້ມີຄໍາເຫັນໂອ້ລົມຕໍ່ກອງປະຊຸມ ເຊິ່ງໄດ້ຍົກໃຫ້ເຫັນ 4 ພາລະບົດບາດຂອງກໍາມະບານ, ເນັ້ນໜັກໃຫ້ບັນດາສະມາຊິກກໍາມະບານກໍາແໜ້ນພາລະບົດບາດຂອງຕົນເພື່ອປະກອບສ່ວນໃນການເປັນເສນາທິການໃຫ້ຄະນະພັກຂັ້ນເທິງ ຢ່າງມີຄຸນນະພາບ. ພ້ອມນັ້ນ, ກໍ່ເຄື່ອນໄຫວວຽກ ກໍາມະບານໃຫ້ມີຄວາມໂລ່ງລ່ຽນ, ມີປະສິດທິຜົນ ແລະ ຍົກສູງວຽກງານກໍາມະບານໃຫ້ພົ້ນເດັ່ນຍິ່ງຂຶ້ນ.